रामेछापमा दोस्रो माझी गोल्डकप सुरु
दोस्रो राष्ट्रिय माझी गोल्डकप फुटबल प्रतियोगिता बुधबारदेखि मन्थलीमा सुरु भएको छ । ६ दिनसम्म संचालन हुने प्रतियोगितामा विभिन्न २० जिल्लाका २२ वटा टिमको सहभागिता छ ।  प्रतियोगिताको युवा तथा खेलकुदमन्त्री महेश्‍वरजंग गहतराजले बुधबार मन्थलीमा उद्घाटन गरेका छन् ।
रामेछाप — दोस्रो राष्ट्रिय माझी गोल्डकप फुटबल प्रतियोगिता बुधबारदेखि मन्थलीमा सुरु भएको छ । ६ दिनसम्म संचालन हुने प्रतियोगितामा विभिन्न २० जिल्लाका २२ वटा टिमको सहभागिता छ ।  प्रतियोगिताको युवा तथा खेलकुदमन्त्री महेश्‍वरजंग गहतराजले बुधबार मन्थलीमा उद्घाटन गरेका छन् ।उद्घाटनको क्रममा मन्त्री गहतराजले माझीहरुले आफ्नो भाषा, संस्कृति र सभ्यतालाई बचाई राख्नका लागि गरेको कार्य उल्लेखनीय भन्दै समुदायको बृहत्तर विकासका लागि अघि सारेका योजनाहरुमा नेपाल सरकारले सक्दो सहयोग गर्ने बताए । उनले खेलकुदको माध्यमबाट राष्ट्रको विकास र पहिचान बढाउन माझी समुदायको योगदान रहनेमा विश्वास व्यक्त गरे । माझी उत्थान संघ रामेछापले आयोजना गरेको प्रतियोगिता उद्घाटनको क्रममा पूर्व गृहराज्यमन्त्रीसमेत रहेका प्रतिनिधिसभाका सांसद श्यामकुमार श्रेष्ठ र मन्थली नगरपालिकाका प्रमुख रमेशकुमार बस्नेतले खेल क्षेत्रको विकासले समाजमा अनुशाशन कायम हुने र प्रतिभालाई प्रोत्साहित गर्न सहयोग पुग्ने धारणा राखे । २०७६ देखि माझी राष्ट्रिय गोल्डकप फुटबल प्रतियोगिता आरम्भ गरिएको थियो । मकवानपुर जिल्लामा संचालन भएको पहिलो प्रतियोगितामा रामेछाप जिल्ला माझी उत्थान संघ विजयी भएको थियो । 